Žiga, Peter, minister životného prostredia SR (2013-06-20):
Ďakujem pekne, pani predsedajúca. Dobrý deň všetkým, dámy a páni. Vážený pán poslanec, ďakujem za otázku. Systém ochrany pred povodňami na Dunaji a na jeho prítokoch Morava, Váh, Hron a Ipeľ poskytuje priľahlým územiam ochranu pred storočnou povodňou a na úseku od Karlovej Vsi až po Gabčíkovo pred tisícročnou povodňou. Ochrana Bratislavy bola zosilnená a dôkladne zrekonštruovaná v období od roku 2007 do roku 2010. Ostatné územia pri Dunaji boli pred povodňami dobre ochránené už skôr v rámci výstavby sústavy vodných diel Gabčíkovo – Nagymáros. Tieto ochranné opatrenia zahŕňali rekonštrukciu hrádzí, budovanie priesakových a odvodňovacích kanálov a čerpacích staníc. V čase rozhodnutia Maďarska o zastavení prác na výstavbe vodného diela Nagymáros bola už väčšina ochranných opatrení vybudovaná, alebo vo vysokom štádiu rozostavanosti. Následne sa na Slovensku rozsah ochranných opatrení prehodnotil a boli dokončené objekty, ktoré súvisia s ochranou územia pred povodňami a s odvedením vnútorných vôd z území vedľa Dunaja, Váhu, Hrona a Ipľa. Samostatné opatrenia na ochranu pred povodňami boli realizované v meste Štúrovo. Nedávna povodeň na Dunaji, ktorej maximálny prietok dosahoval hodnotu storočnej vody, preukázal, že územia Slovenskej republiky ležiace pri Dunaji, od hranice s Rakúskom až po ústie Ipľa, kde je hranica s Maďarskom, sú pred povodňami chránené spoľahlivo. Výsledky predbežného hodnotenia povodňového rizika na Slovensku preukázali, že v iných oblastiach Slovenska sú väčšie povodňové riziká, ktoré musíme riešiť. Z uvedených dôvodov sa v dohľadnej budúcnosti neuvažuje s väčšími investíciami na Dunaji, samozrejme okrem údržby a opráv stavieb a objektov na ochranu pred povodňami, a sústredíme sa na omnoho viac ohrozené oblasti. Keď by som to mal ešte trošku doplniť, tak jediné miesto alebo jediné miesta, ktoré boli také komplikované počas predchádzajúcej povodne, a tam sme sa aj spoločne stretli, myslím v Komárne, tak bolo Komárno, ktoré má postavené hrádze na storočnú vodu, ale tie hrádze už majú viac ako 50 rokov, a dochádzalo tam k rôznym priesakom týchto hrádzí. A z tohto dôvodu sme alokovali niečo viac cez milión eur, ako milión eur v rámci zdrojov, ktoré máme z európskych fondov, a momentálne prebieha verejné obstarávanie, ktoré by malo zabezpečiť podobný štýl alebo podobný systém ochrany, ako máme vybudovaný tými mobilnými bariérami v Bratislave alebo v Štúrove. A druhá časť je tiež taká komplikovanejšia, a to je tá cesta z Karlovej Vsi do Devína, kde jednak sú, časť domov postavených priamo v záplavovom území, v inundačnom pásme, a časť je nad cestou, ktorá tiež ale preteká, takže tam budeme musieť urobiť niektoré opatrenia, ktoré ešte ukázala aj táto povodeň, že sú slabšie. Ako isto viete, my sme v rokoch 2007 až 2010 investovali do protipovodňovej ochrany od Devína až po Gabčíkovo 33 mil. eur a bolo postavené mobilné hradenie. Zároveň ako samostatný projekt bolo postavené, boli postavené protipovodňové opatrenia a mobilné hradenia v meste Štúrovo. Ja som tam bol v čase kulminácie Dunaja a myslím si, že tá hladina a aj kľud miestnych obyvateľov boli dostatočným vyjadrením toho, ako boli urobené tieto opatrenia. A my v nasledujúcom plánovacom období plánujeme na systém protipovodňových opatrení z európskych fondov alokovať viac ako 400 mil. eur. Bola vypracovaná istá štúdia v roku 2002, ktorá hovorila o tom, že na protipovodňové opatrenia v rokoch 2002 až do roku 2012 bude treba investovať viac ako 600 mil. eur. Za tých 10 rokov bolo investovaných iba 200 mil. eur a to, čo chýba, tých 400 mil. eur, to sa prejavuje na rôznych povodiach rôznych tokoch. A my naozaj na niektorých územiach nemáme dostatočné protipovodňové opatrenia a výsledkom sú aj rôzne nešťastia, či už na ľudských životoch alebo na majetku občanov, ktorých sme svedkami pri povodniach, ktoré vznikajú, či už v roku 2010 alebo predtým v roku 2008 alebo 2009. Ja si myslím, že Dunaj v tejto chvíli, a aj povodeň, ktorá je nedávno za nami, ukázala, že máme celkom dobre zabezpečený. O tých dvoch miestach som hovoril. My sa budeme musieť sústrediť na oblasti, ktoré máme inde na Slovensku, hlavne na východe a severe Slovenska. Tam určite nebudeme vedieť robiť taký typ opatrení, ako sú postavené na Dunaji, teda mobilným hradením. Jednak pre to, že Dunaj je špecifická rieka a my tu prívalovú vlnu vieme prejudikovať už niekoľko dní, možno až týždeň dopredu a vieme sa proti tomu pripraviť, či už nasadením techniky, nasadením mobilných bariér alebo aj nasadením ľudských zdrojov, či už zo strany ministerstva vnútra, to znamená hasičov, policajtov alebo nasadením armády. Ja za túto spoluprácu aj v rámci týchto rezortov chcem poďakovať, za to, ako sme to spoločne zvládli v tejto povodni. A na iných miestach Slovenska budeme musieť robiť klasické protipovodňové opatrenia, určite to nebudú len hrádzky, čo bola, žiaľ, doména predchádzajúcej vlády, a dopadlo to tak, ako to dopadlo. Poviem vám taký malý príklad. Pred dvoma týždňami myslím, že došlo k takej rýchlej, rýchlej zrážkovej udalosti v obci Beluj v okrese Banská Štiavnica. A tú obec, ktorá má zhodou okolností hrádzky postavené, vytopilo dvakrát v priebehu týždňa. A miestni ľudia požiadali nás ako ministerstvo životného prostredia, že oni už by chceli nejaké naozajstné protipovodňové opatrenie a nielen hrádzky, ktoré boli doménou predchádzajúcej vlády. Takže budeme sa naozaj sústreďovať na naozajstné protipovodňové opatrenia a hrádzky budú tiež súčasťou, ale súčasťou komplexu opatrení. Takže môžem vám garantovať, a keď bude požiadavka, aj či už z vašej strany alebo vašich kolegov, budem tu vedieť predložiť aj koncepciu, akým spôsobom sa budeme týmito protipovodňovým opatreniami zaoberať a ktoré miesta, mimochodom je ich asi 559 v rámci celého Slovenska, ktoré my máme identifikované ako miesta, ktoré sú ohrozené povodňami, ako tieto miesta chceme ochrániť a aké opatrenia chceme v rámci toho zabezpečiť. Ďakujem pekne, pani predsedajúca, skončil som.